《上林春色图》
明代·杨荣

上林一何好，芳树何葳蕤。繁花纷煜煜，碧干共低垂。

岂无幽旷原，亦有清涟漪。脩竹独含秀，枝柯忽纷披。

群鸟恣游泳，回翔各适宜。和鸣驯锦雉，间关语黄鹂。

王睢自有匹，钩辀亦知时。白鹇洁胜雪，素鹭明顶丝。

鸳鸯有定偶，鸂鶒恒并栖。物性亦各异，於人竟奚为。

展图一披玩，叹息生歔欷。愿尔众禽类，高举毋自疑。

长随双凤凰，舜廷共来仪。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。